Mir nakon Arafata? (22/11/04) - 2004-11-21
Bijela kuća naglašava da će sada posvetiti posebnu pažnju mirovnom procesu na Srednjem istoku
Smrt palestinskog čelnika Jasera Arafata pobudila je nadu da će mirovni proces na Srednjem istoku, koji se nalazi na mrtvoj točki od summita u Camp Davidu, ipak biti obnovljen. Predsjednik Bush izjavio je da će mu uspostavljanje mirne palestinske države biti važan cilj u drugom mandatu. Dan nakon pogreba Jasera Arafata, naoružani napadači upali su u šator u kojem su Arafatovi sljedbenici oplakivali svojeg vođu, upravo u trenutku kada se tamo nalazio i novi čelnik Palestinske oslobodilačke organizacije Mahmoud Abbas. To se moglo i očekivati, kaže Victor Mordecai, izraelski novinar i komentator iz Jeruzalema, koji smatra da je Arafatova smrt otvorila Pandorinu kutiju. Mordechai ističe da u palestinskom društvu već dugo tinjaju napetosti između umjerenih i radikalnih skupina, između dugogodišnjih Arafatovih suradnika i mladih ljudi na ulici, te između palestinskih teritorija u pojasu Gaze i na Zapadnoj obali. Naš sugovornik također smatra da će doći do borbe za vlast između Mahmouda Abbasa, najmoćnijeg palestinskog političara nakon Jasera Arafata, i Ahmeda Qureije, privremenog predsjednika Palestinske uprave. Kao treći suparnik mogao bi se nametnuti Marwan Barghouti, palestinski čelnik koji se sada nalazi u zatvoru, a uživa široku podršku među Palestincima. Jaser Arafat je, zahvaljujući svojem autoritetu, držao suparničke frakcije pod kontrolom, no njegova smrt mogla bi dovesti do nereda i nasilja, kaže Victor Mordechai. "Tu također govorimo o desecima tisuća strojnica, koje su podijeljene raznim paravojnim skupinama. One se bore za kontrolu nad pojedinim ulicama i pojedinim četvrtima. Tu su i ljudi čiji život ovisi o toj kontroli. Na palestinskim teritorijima ne vlada demokratski, već mafijaški sistem. A razne mafijaške bande međusobno se bore za prevlast," kaže Mordechai. Analitičari se slažu da budućnost Palestine ovisi o tome kako brzo Palestinci uspiju sastaviti koalicijsku vladu, koja će spriječiti kaos. Jean Abi Nader, direktor Arapsko-američkog instituta u Washingtonu, kaže da bi takva koalicija morala uključivati i neke od revolucionarnih skupina i čelnika, jer mir nije moguće ostvariti bez njihove podrške. "Tako, na primjer imate šefa snaga sigurnosti u Gazi i Marwana Barghoutija, koji se trenutno nalazi u zatvoru u Izraelu. Oni su vjerojatno najjači palestinski čelnici, koji nisu vjerski čelnici. Tu su zatim, Hamas i Hezbollah, pogotovo Hamas, na koji treba obratiti pažnju, jer bez njihovog pristanka i sudjelovanja, neće biti niti uspješne koalicije," dodaje naš sugovornik. On, međutim, također ističe da će najvažniji faktor u oživljavanju srednjoistočnog mirovnog sporazuma vjerojatno biti angažiranje Sjedinjenih Država. Nakon svoje druge izborne pobjede, predsjednik Bush je kao jedan od svojih ciljeva u drugom mandatu izdvojio uspostavljanje demokratske palestinske države, koja će živjeti u miru s Izraelom. Jean Abu Nader također ističe da Palestinci možda nisu uvjereni da su predsjednikove namjerne ozbiljne. "Predsjednik Bush učinit će ono što treba da bi mu administracija bila uspješna. Ukoliko palestinsko pitanje bude shvaćao kao problem, za koji treba slijediti primjer Izraela, neće poduzeti ništa što bi podrazumijevalo rizik za američko političko čelništvo. Ukoliko vidi da postoji realna prilika da postigne mir i da iza sebe ostavi povijesno značajno nasljeđe, kao što je to pokušao učiniti Bill Clinton, krenut će naprijed," ističe Nader. Za sada, američka vlada pokazuje političku volju da se angažira na Srednjem istoku, uključujući i moguće upućivanje posebnog veleposlanika u tu regiju. Međutim, američki dužnosnici također kažu da će pričekati da Palestinci izaberu čelništvo, koje će imati kredibilitet. Analitičari ističu, pak, da bi čelni, čije bi se ime previše povezivalo sa Zapadom, vjerojatno izgubio povjerenje svojeg naroda. Clayton Swisher, autor nove knjige naslovljene "Istina o Camp Davidu", kaže da će se Sjedinjene Države, ukoliko Palestinci uspiju u sljedeća dva mjeseca održati uspješne izbore, angažirati u mirovnom procesu. "Mnogi na najvišim razinama naše vlade, uključujući i naše obavještajne službe, shvaćaju da nam je arapsko-izraelski sukob veliki problem u odnosima s arapskim i muslimanskim svijetom. Postizanje napretka u mirovnom procesu od ključne je važnosti za postizanje napretka u ratu protiv terora," kaže Swisher, koji, međutim, dodaje da je podjednako važna predanost Izraela mirovnom procesu. Dok je na čelu Palestinaca bio ratoborni Jaser Arafat, izraelski premijer Ariel Sharon mogao je tvrditi da nema partnera za mir. Sada, barem privremeno, kaže Swisher, Izrael može surađivati s umjerenim palestinskim čelništvom, spremnim na pregovore.